Document ID: 32011R0524

A BIZOTTSÁG 524/2011/EU RENDELETE
(2011. május 26.)
a 396/2005/EK európai parlamenti és tanácsi rendelet II. és III. mellékletének az egyes termékekben, illetve azok felületén található bifenil, deltametrin, etofumezát, izopirazam, propikonazol, pimetrozin, pirimetanil és tebukonazol megengedett szermaradék-határértéke tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára,
mivel:
(1)
A deltametrin, etofumezát, propikonazol, pimetrozin és pirimetanil tekintetében a 396/2005/EK rendelet II. melléklete és III. mellékletének B. része megállapította a megengedett szermaradék-határértékeket (maximum residue levels, a továbbiakban: MRL-ek). A tebukonazol tekintetében a határértékeket a 396/2005/EK rendelet III. mellékletének A. része állapította meg. Az izopirazam tekintetében a 396/2005/EK rendelet egyik melléklete sem állapított meg MRL-t, így az alapértelmezett 0,01 mg/kg értéket alkalmazták. A bifenil specifikus MRL-jeit eddig még nem határozták meg, és az anyag a 396/2005/EK rendelet IV. mellékletében sem szerepel. A bifenil korábban növényvédő szerként volt használatos. A 396/2005/EK rendelet 18. cikke (1) bekezdésének b) pontja értelmében az I. mellékletben felsorolt valamennyi termékre az alapértelmezett 0,01 mg/kg értékű MRL-t kell alkalmazni.
(2)
A növényvédő szerek forgalomba hozataláról szóló, 1991. július 15-i 91/414/EGK tanácsi irányelv (2) szerinti, a pimetrozin hatóanyagot tartalmazó növényvédő szer spenótban, kövér porcsinban és répalevélben való felhasználásának engedélyezésére irányuló eljárás keretében - a 396/2005/EK rendelet 6. cikke (1) bekezdésének megfelelően - kérelmet nyújtottak be az érvényben lévő MRL-ek módosítására.
(3)
A deltametrin esetében a burgonyán történő felhasználásra nyújtottak be ilyen kérelmet. Az etofumezát esetében a gyógynövényteákban (levelek, virágok és kakukkfű) történő felhasználásra nyújtottak be ilyen kérelmet. A izopirazam esetében több gabonafélén történő felhasználásra nyújtottak be ilyen kérelmet. A propikonazol esetében a csemege- és borszőlőn és almán történő felhasználásra nyújtottak be ilyen kérelmet. A pirimetanil esetében a hüvelyes borsón történő felhasználásra nyújtottak be ilyen kérelmet. A tebukonazol esetében különféle citrusféléken történő felhasználásra nyújtottak be ilyen kérelmet.
(4)
A 396/2005/EK rendelet 8. cikkének megfelelően az érintett tagállamok értékelték a fent említett kérelmeket, majd az értékelő jelentéseket továbbították a Bizottságnak.
(5)
A bifenil esetében a Bizottsághoz Németországtól és az élelmiszeripari vállalkozóktól érkeztek információk, amelyek szerint a friss fűszernövényeken és gyógynövényteákon előforduló bifenil az alapértelmezett MRL-nél több szermaradékot tartalmaz. Németország értékelő jelentést nyújtott be, és arról tájékoztatott, hogy mivel az anyag különféle forrásokból mindenütt előfordul, nem lehet olyan gyógynövényteát, csipkebogyóteát és fűszereket előállítani, amelyek bifenil-szermaradéka megfelel az MRL-nek. A 396/2005/EK rendelet 16. cikke (1) bekezdésének a) pontjában leírt eljárásra hivatkozva Németország ideiglenes MRL-ekre nyújtott be kérelmet, hogy az érintett termékek forgalomba hozhatók legyenek.
(6)
Az Európai Élelmiszerbiztonsági Hatóság (a továbbiakban: Hatóság) megvizsgálta a kérelmeket és az értékelő jelentéseket, különös tekintettel a fogyasztókat és adott esetben az állatokat érintő kockázatokra, és indokolással ellátott véleményt adott ki a javasolt MRL-ekről (3). Ezeket a véleményeket továbbította a Bizottságnak és a tagállamoknak, valamint hozzáférhetővé tette őket a nyilvánosság számára.
(7)
A Hatóság indokolással ellátott véleményeiben arra a következtetésre jutott, hogy az adatokra vonatkozó valamennyi követelmény teljesült, és a kérelmezők által kért MRL-módosítások a fogyasztók biztonsága szempontjából 27 specifikus európai fogyasztói csoport fogyasztói expozíciójának vizsgálata alapján elfogadhatók. A Hatóság figyelembe vette az anyagok toxikológiai tulajdonságaira vonatkozó legfrissebb információkat. Sem az említett anyagokat esetlegesen tartalmazó élelmiszerek fogyasztása miatti, ezen anyagokkal szembeni, egész életen át tartó expozíció, sem az adott termények túlzott fogyasztása miatti, rövid távú expozíció esetén nem merült fel a megengedhető napi bevitel (acceptable daily intake, ADI) vagy az akut referenciadózis (acute reference dose, ArfD) túllépésének kockázata.
(8)
A bifenil esetében a Hatóság csak azoknak az MRL-eknek a növelését javasolta, amelyek tekintetében az adatok arra utaltak, hogy szükségesek. Azt is kijelentette, hogy bizonyos esetekben a tapasztalt analitikai problémák miatt nem lehet betartani a meglévő MRL-eket, ezért az analitikai kimutathatóság legalacsonyabb szintjét ezen termények esetében emelni kellene. Mindezt az uniós referencialaboratóriumból érkező információk is alátámasztották.
(9)
A Hatóság indokolással ellátott véleményei és nyilatkozata alapján és a tárgy szempontjából fontos tényezőket figyelembe véve az MRL-ek megfelelő módosításai teljesítik a 396/2005/EK rendelet 14. cikke (2) bekezdésének a) pontjában szereplő követelményeket.
(10)
A 396/2005/EK rendeletet ezért ennek megfelelően módosítani kell.
(11)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem ellenezte őket,
ELFOGADTA EZT A RENDELETET:
1. cikk
A 396/2005/EK rendelet II. és III. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2011. május 26-án.

Labels: 0
6